Erdős Virág

Isten

– részlet –

© Erdős Virág, 2026

Én azért igen sírok vala,
hogy senki nem találtaték méltónak…

színe előtt

színe előtt állok

félmeztelen vagyok

kinyújtom a nyelvem

sóhajtok egy nagyot

színe előtt állok

nem tudom a választ

megnyílik a mennybolt

beírja a hármast

színe előtt állok

lógatom a fejem

szégyellem a pofám

tudom hol a helyem

színe előtt állok

gombolja a blúzom

ne gyűrődjön össze

ha magamra húzom

színe előtt állok

fogadalmat teszek

megbízható beltag

hű feleség leszek

színe előtt állok

kalapál a szívem

keresem a jogsim

diktálom a címem

színe előtt állok

kicsordul a könnyem

átadja a díjat

kiadja a könyvem

színe előtt állok

benyújtom a kérvényt

átveszem a végzést

átélem az élményt

színe előtt állok

időpontra jöttem

szövettanra várok

neonfény fölöttem

kinyújtom a nyelvem

félmeztelen vagyok

színe előtt állok

sóhajtok egy nagyot

háta mögött

előttem van észak

mátrameredély

hidegebb a nappal

sötétebb az éj

becsorog az ég a

lukas ereszen

virrad már az új nap

ahogy kiveszem

érkezik a sok kis

mesebeli hős

jelenléti mentor

esetfelelős

projektkoordinátor

terepkutató

elkötelezett és

példamutató

maguk közt a koncon

évődő komák

két tanszék közt hoppon

maradó romák

készül a sok jó cikk

remek költemény

konszenzusnak látszó

csalfa vak remény

felzárkóztatásra

megnyíló keret

érzékenyítésre

fenntartott terep

süldő suttyó sittből

rakott dombon áll

messziről jött ember

fotót komponál

önmagát gerjesztő

toxikus balansz

két egymással szemben

felálló falanx

az adogatónál

pattogó előny

tűzifahusánggal

felpeckelt redőny

megőrült a tél már

sose lesz tavasz

biztos kezdet házban

dekkoló kamasz

nem lát nem hall nem szól

pusztul aki él

balra a nap nyugszik

jobbra pedig kél

Tartalom

szerelmére

asztala

veled

színe előtt

háta mögött

báránya

fája

És elválasztá

keze

Zsoltár

irgalmazzon

szánd meg

nyila

haragja

barma

Tíz

csapása 1

csapása 2

bocsássa meg

országa

műve

hidege

Exegézis

malmai

ments

nyugosztalja

éltesse

szolgája

telenek balladája

segedelmével

áldd meg

kegyelméből

útjai

állatkertje

haza, család

látja lelkemet

hozott

tökéletesége

szeme

ajándéka

nevében

átka

halott

fia

fizesse meg

szabad ege alatt

háza

bizony

őrizz

hozzád

a tanúm

választása

adta

elvette

uccse

végez

mezítelen valósága

MAGVETŐ
KÖNYVKIADÓ ÉS KERESKEDELMI KFT.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Turi Tímea
Kézirat-előkészítő Hradeczky Moni
Korrektor Molnár Eszter Edina
Műszaki vezető Takács Klári
A borítót Erdős Virág tervei alapján
készítette Pintér József
Művészeti vezető Pintér József
Műszaki vezető Takács Klári

ISBN 978 963 14 4719 4

Forgalmazza
eKönyv Magyarország Kft., 2026

www.ekonyv.hu
Elektronikus könyv Nagy Lajos

Felhasznált betűtípus:
Noto Serif – SIL OFL